FI Euroopan unionin virallinen lehti L 340/31

KOMISSION ASETUS (EY) N:o 2125/2005,

annettu 22 päivänä joulukuuta 2005,

tiettyjen jalostettujen maataloustuotteiden Romaniaan suuntautuvaa vientiä koskevan parannetun kauppajärjestelmän toteuttamisesta johtuvista siirtymätoimenpiteistä

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 6 päivänä joulukuuta 1993 annetun neuvoston asetuksen (EY) N:o 3448/93 (1) ja erityisesti sen 8 artiklan 3 kohdan,

sekä katsoo seuraavaa:

(1) Yhteisö on äskettäin tehnyt Romanian kanssa jalostettujen maataloustuotteiden kauppaa koskevan sopimuksen osana maan yhteisöön liittymisen valmistelua. Sopimuksessa määrätään myönnytyksistä, jotka edellyttävät yhteisön osalta vientituen poistamista tietyiltä jalostetuilta maataloustuotteilta.

(2) Eurooppa-sopimuksen (2) pöytäkirjassa N:o 3 säädettyjä jalostettuja maataloustuotteita koskevan kauppajärjestelmän parantamisesta 5 päivänä heinäkuuta 2005 tehdyssä EY–Romania-assosiaationeuvoston päätöksessä N:o 3/2005 säädetään perustamissopimuksen liitteeseen I kuulumattomien jalostettujen maataloustuotteiden Romaniaan suuntautuvaan vientiin sovellettavan vientituen poistamisesta 1 päivästä joulukuuta 2005.

(3) EY–Romania-assosiaationeuvoston päätöksessä N:o 3/2005 säädetyn vientituen poistamisen vastineena Romanian viranomaiset ovat sitoutuneet soveltamaan tiettyihin alueelleen maahantuotuihin tavaroihin vastavuoroista tuontietuusjärjestelmää edellyttäen, että tavaroiden asiakirjoihin liitetään jäljennös vienti-ilmoituksesta, jossa on erityismaininta siitä, että tavarat eivät ole oikeutettuja vientitukeen. Jos asiakirjat puuttuvat, tavaroihin sovelletaan täysimääräistä tullia.

(4) EY–Romania-assosiaationeuvoston päätöksen N:o 3/2005 voimaantulon myötä vientitukeen eivät enää ole oikeutettuja Romaniaan vietävät tavarat, joille toimijat ovat hakeneet tukitodistuksia neuvoston asetuksen (EY) N:o 3448/93 täytäntöönpanosta tiettyjen perustamissopimuksen liitteeseen I kuulumattomina tavaroina vietävien maataloustuotteiden vientituen myöntämisjärjestelmän ja tuen määrän vahvistamisperusteiden osalta 30 päivänä kesäkuuta 2005 annetun komission asetuksen (EY) N:o 1043/2005 (3) mukaisesti.

(5) Olisi oltava mahdollista alentaa tukitodistusten mukaisia määriä ja vapauttaa niitä vastaavat vakuudet, jos toimijat pystyvät osoittamaan kansalliselle toimivaltaiselle viranomaiselle, että EY–Romania-assosiaationeuvoston päätöksen N:o 3/2005 voimaantulolla on ollut vaikutusta heidän tukihakemuksiinsa. Toimivaltaisen kansallisen viranomaisen olisi tukitodistuksen mukaisen määrän alentamista ja sitä vastaavan vakuuden suhteellista vapauttamista koskevia pyyntöjä arvioidessaan otettava epäselvissä tapauksissa erityisesti huomioon Euroopan maatalouden ohjaus- ja tukirahaston tukiosaston rahoitusjärjestelmään kuuluviin toimenpiteisiin kohdistuvista jäsenvaltioiden suorittamista tarkastuksista ja direktiivin 77/435/ETY (4) kumoamisesta 21 päivänä joulukuuta 1989 annetun neuvoston asetuksen (ETY) N:o 4045/89 1 artiklan 2 kohdassa tarkoitetut asiakirjat, sanotun kuitenkaan rajoittamatta kyseisen asetuksen muiden säännösten soveltamista. Hallinnollisista syistä on aiheellista säätää, että tukitodistuksen mukaisen määrän alentamista ja vakuuksien vapauttamista koskevat pyynnöt on tehtävä lyhyen ajan sisällä ja että tiedot hyväksytyistä alennetuista määristä on ilmoitettava komissiolle ajoissa, jotta ne voidaan ottaa huomioon sen määrän vahvistamisessa, jolle 1 päivästä helmikuuta 2006 käytettäväksi tarkoitetut tukitodistukset annetaan asetuksen (EY) N:o 1043/2005 mukaisesti.

(6) Tässä asetuksessa säädetyt toimenpiteet ovat perustamissopimuksen liitteeseen I kuulumattomien jalostettujen maataloustuotteiden kauppaa koskevia horisontaalisia kysymyksiä käsittelevän komitean lausunnon mukaiset,

ON ANTANUT TÄMÄN ASETUKSEN:

1 artikla

Tavarat, joilta on poistettu vientituki EY–Romania-assosiaationeuvoston päätöksellä N:o 3/2005, tuodaan Romaniaan tullitta, tullitta kiintiöiden rajoissa tai alennetuin tullein, jos kyseisten tavaroiden asiakirjoihin on liitetty asianmukaisesti täytetty jäljennös vienti-ilmoituksesta, jonka kohdassa 44 on seuraava maininta:

”Vientituki: 0 euroa/EY–Romania-assosiaationeuvoston päätös N:o 3/2005”.

2 artikla

1. Asetuksen (EY) N:o 1043/2005 mukaisesti annettujen tukitodistusten sisältämiä määriä voidaan asianomaisen osapuolen pyynnöstä alentaa 2 kohdassa säädetyin edellytyksin niiden tavaroiden viennin osalta, joilta vientituet on poistettu EY–Romania-assosiaationeuvoston päätöksen N:o 3/2005 mukaisesti.

2. Edellä 1 kohdassa tarkoitettuja tukitodistuksia koskevat hakemukset on esitettävä ennen EY–Romania-assosiaationeuvoston päätöksen N:o 3/2005 voimaantulopäivää, ja niiden voimassaolon on päätyttävä 30 päivänä marraskuuta 2005 jälkeen, jotta tukitodistuksen mukaista määrää voidaan alentaa.

3. Todistuksen mukaista määrää vähennetään sillä määrällä, jolle asianomainen osapuoli ei voi saada vientitukea EY–Romania-assosiaationeuvoston päätöksen N:o 3/2005 voimaantulon jälkeen, mikä on osoitettava toimivaltaista kansallista viranomaista tyydyttävällä tavalla.

Toimivaltaisten viranomaisten on edellä tarkoitettua arviota tehdessään otettava epäselvissä tapauksissa huomioon erityisesti asetuksen (ETY) N:o 4045/89 1 artiklan 2 kohdassa tarkoitetut kaupalliset asiakirjat.

4. Asianomainen vakuus vapautetaan suhteessa kyseiseen alennettuun määrään.

3 artikla

1. Jotta 2 artiklassa tarkoitettu asia voidaan ottaa käsiteltäväksi, toimivaltaisen kansallisen viranomaisen on saatava sitä koskeva pyyntö 7 päivään tammikuuta 2006 mennessä.

2. Jäsenvaltioiden on ilmoitettava tämän asetuksen 2 artiklan 3 kohdan mukaisesti hyväksytyistä alennetuista määristä komissiolle viimeistään 14 päivänä tammikuuta 2006. Ilmoitetut määrät otetaan huomioon päätettäessä määrästä, jolle 1 päivän helmikuuta 2006 jälkeen voimassa olevat todistukset annetaan asetuksen (EY) N:o 1043/2005 33 artiklan ensimmäisen kohdan c alakohdan mukaisesti.

4 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä joulukuuta 2005. Komission puolesta Günter VERHEUGEN Varapuheenjohtaja

(1) EYVL L 318, 20.12.1993, s. 18. Asetus sellaisena kuin se on viimeksi muutettuna asetuksella (EY) N:o 2580/2000 (EYVL L 298, 25.11.2000, s. 5).

(2) EUVL L 324, 10.12.2005, s. 26.

(3) EUVL L 172, 5.7.2005, s. 24.

(4) EYVL L 388, 30.12.1989, s. 18. Asetus sellaisena kuin se on viimeksi muutettuna asetuksella (EY) N:o 2154/2002 (EYVL L 328, 5.12.2002, s. 4).